b'\n_START_ARTICLE_\nDarwinmedaljen\n_START_PARAGRAPH_\nDarwinmedaljen er en s\xc3\xb8lvmedalje som deles ut av Royal Society hvert annet \xc3\xa5r. Den deles ut for \xc2\xabenest\xc3\xa5ende arbeid i det brede omfang av omr\xc3\xa5der innen biologi der Charles Darwin arbeidet, s\xc3\xa6rlig evolusjon, populasjonsbiologi, organismebiologi, og biologisk mangfold\xc2\xbb. Medaljen ble innstiftet i 1890 til minne om Charles Darwin og er ledsaget med en gave p\xc3\xa5lydende 1000 britiske pund. Som med de fleste av Royal Societys medaljer m\xc3\xa5 de nominerte komme fra Samveldet av nasjoner, med krav om at de enten m\xc3\xa5 v\xc3\xa6re en borger av en nasjon innen Samveldet eller har levd i en slik nasjon i minst tre \xc3\xa5r f\xc3\xb8r nominasjon. Siden sin innstiftelse har medaljen blitt tildelt 64 personer. Medaljen ble f\xc3\xb8rste gang tildelt Alfred Russel Wallace for hans uavhengige opphav til teorien om artenes opprinnelse ved naturlig utvalg.'